ועדת הכלכלה, כנסת 18, פרוטוקול מספר 103, 2009-11-10 12:30

חמד עמאר: צהרים טובים לכולם.

חמד עמאר: ב-14 באוקטובר 2009 העביר שר התחבורה והבטיחות בדרכים את התקנות האלה.

חמד עמאר: הוועדה נדרשת לאשרן.

חמד עמאר: לאחר שנקיים דיון יוחלט אם לאשרן.

חמד עמאר: אני מבקש ממשרד התחבורה להסביר לנו את התקנות.

חוה ראובני: התקנות האלה חוזרות במהות, בתוכן שלהן, על תקנה קיימת.

חוה ראובני: לפי פקודת התעבורה, ואני משתמשת במינוח לא משפטי, שלא תואם את לשון החוק - -

אופיר אקוניס: חזרתי...

לאה ורון: חבר הכנסת עמר כבר פתח את הדיון.

לאה ורון: עורכת הדין חוה ראובני מציגה את הדברים בשם משרד התחבורה ושר התחבורה.

חוה ראובני: לטובת היושב ראש שזה עתה נכנס אחזור על מה שאמרתי קודם: התקנות האלה, אין בהן שום חידוש לעומת הדין הקיים.

חוה ראובני: הן חזרה על הדין הקיים.

חוה ראובני: פקודת התעבורה נותנת סמכות לקבוע בתקנות, ואני בכוונה משתמשת במינוח לא משפטי בשנייה זו, את רף האלכוהול המותר.

חוה ראובני: לפי פקודת התעבורה כלשונה, עד תיקון 72 לפקודת התעבורה, שנחקק בדצמבר 2005, היה מנגנון אישור על ידי שר התחבורה ושר הבריאות לקבוע "המידה הקבועה".

חוה ראובני: כך זה כונה בפקודה ובעקבות זה גם בתקנות, המקסימום של האלכוהול המותר בנהיגה.

חוה ראובני: תיקון 72 לפקודת התעבורה, יחד עם הסדרה בחקיקה ראשית של אופן סמכויות ביצוע בדיקות אלכוהול ואופן ביצוען, עשה שינוי קל בסמכות לקבוע את רף האלכוהול.

חוה ראובני: במקום המונח "המידה הקבועה" נקבע המינוח "ריכוז אלכוהול בגוף", והגורם המוסמך לקבוע את זה נהיה שר התחבורה בהתייעצות עם שר הבריאות.

חוה ראובני: בהליכים משפטיים שהתקיימו, בסופו של דבר קבע בית המשפט העליון בפסק הדין בענין אהוד גורן, שחייבים להתקין את התקנה הזאת מחדש לאור אותו תיקון 72, בגלל השינוי במנגנון החקיקתי ויש לחזור על החקיקה.

חוה ראובני: נקבע לנו לוח זמנים, שלצערנו בגלל ניסיונות לעשות את זה בחבילה אחת ולא רק את התקנה הספציפית הזאת אלא יחד עם עוד שינויים נדרשים, לא עמדנו בלוחות הזמנים שבית המשפט העליון קבע.

חוה ראובני: היום, נכון לשלשום יותר נכון, זה היה המועד האחרון המוארך, וכיוון שנקבע מודע הדיון להיום, ביקשנו מבית המשפט העליון עוד 10 ימים, כדי שנספיק, בתקווה שהוועדה תאשר את התקנות, גם שיהיה לנו סיפק להחתים את השר ולפרסמן ברשומות.

חוה ראובני: זה כל המהות של התקנה המותקנת היום לעמוד בהוראת בית המשפט העליון, להתקין מחדש את התקנה בענין רף האלכוהול.

חוה ראובני: תקנות נוספות נדרשות.

חוה ראובני: בישיבה הקודמת דובר רבות על דוח אלמוג, שנדרשות בעקבות אותו תיקון 72 ובעקבות דוח אלמוג, ויתקנו דברים נוספים כולל הוצאת המילה "המידה הקבועה" מתקנות נוספות.

חוה ראובני: הטיוטות מוכנות כמעט להגשה.

חוה ראובני: אני מקווה שנסגור את הדוח בימים הקרובים וימים ספורים אחר כך יגיעו יתרת התקנות הנדרשות לשולחנה של הוועדה.

חוה ראובני: זאת הבקשה.

אופיר אקוניס: 100%.

אופיר אקוניס: אין הערות.

יהודה בר אור: אני מדבר כיו"ר איגוד המוניות הארצי, שחברים בו קרוב ל-8000 נהגי מוניות.

יהודה בר אור: אני אומר בצורה הברורה ביותר: לא שאנחנו נגד הנושא שצריכים לנהוג בלי אלכוהול.

יהודה בר אור: הפוך.

יהודה בר אור: אבל אנחנו אומרים שצריך דחוף להוריד אותנו מסעיף 5, שמותנים בו נהגי המוניות.

יהודה בר אור: אנחנו צריכים להיות כמו כלל נהגי המדינה, כי אנחנו מסיעים בין 4 ל-5 אנשים.

יהודה בר אור: אנחנו לא יכולים להיות מופלים כי כל אחד יודע שאם תאכל עוף עם יין ותצטרך לצאת לעבודה, תראה שתיין.

יהודה בר אור: לכן, אנחנו צריכים להיות כמו כלל התושבים במדינה.

יהודה בר אור: כל נהג במדינה, שהוא פחות מיומן מנהג מונית, מה שמותר לו צריך לחול עלינו.

יהודה בר אור: לא יכול להיות מצב שאנחנו, נהגי המוניות, שמסיעים 4,5 נוסעים, שנהיה מופלים משאר האנשים, כשזאת פרנסתנו - -

לאה ורון: מר בר אור, הוועדה עוסקת ברגע זה בנושא התקנות ולא בהצעת החוק.

אופיר אקוניס: הוא רשום לזכות דיבור עוד מהישיבה הקודמת.

אופיר אקוניס: אני מציע שנמשיך בזה.

אופיר אקוניס: בוודאי שכשנגיע לנהגי המוניות בהצעת החוק הפרטית של חבר הכנסת עמר וקבוצת חברי הכנסת, תוכלו לומר את דבריכם.

אופיר אקוניס: אני מבין שיש עוד דוברים.

אופיר אקוניס: אנחנו עכשיו בתקנות התעבורה שזה ענין אחר לגמרי.

אופיר אקוניס: גברת ראובני, אנא הקריאי.

חוה ראובני: מקריאה: "בתוקף סמכותי לפי פסקה (3) להגדרת "שיכור" שבסעיף 64ב(א) וסעיף 70 לפקודת התעבורה (להלן – הפקודה), בהתייעצות עם שר הבריאות ובאישור ועדת הכלכלה של הכנסת, אני מתקין תקנות אלה: תיקון תקנה 169א 1.

חוה ראובני: בתקנה 169א לתקנות התעבורה, התשכ"א-1961 – (1) הגדרת "המידה הקבועה" – תמחק; (2) אחרי הגדרת "נבדק" יבוא: ""ריכוז אלכוהול בגוף" – ריכוז אלכוהול בדגימת אוויר נשוף או בדגימת דם, העולה על אחד מאלה, לפי הענין: (1) 240 מיקרוגרם אלכוהול בליטר אויר נשוף; (2) 50 מיליגרם אלכוהול במאה מיליליטר דם.

חוה ראובני: " זה הרף הקיים היום וזה מה שאנחנו מציעים לעגן מחדש במסלול החקיקתי שקובע תיקון 70 - -

אופיר אקוניס: בסדר גמור.

ניר ימין: שאלת הבהרה: בתקנות הקיימות בהגדרת "המידה הקבועה" קבוע 240 מיקרוגרם אלכוהול שווה ערך ל-50 מיליגרם של דם.

ניר ימין: אתם חושבים שאין צורך - -

חוה ראובני: אין צורך בזה כי לגבי אוויר נשוף יש שתי חלופות בפסקה 2: שווה ערך ל-50 או 240.

חוה ראובני: השווה ערך לא בשימוש, יש מחלוקת מדעית על התרגום המדויק של מה זה "שווה ערך".

חוה ראובני: כיוון שזה לא בשימוש וזה לא מדעי, אין בזה צורך.

חוה ראובני: אנחנו רוצים להסתפק שמדברים על בדיקות מעבדה, מדברים על מדדים מדויקים ומספרים מדויקים.

אופיר אקוניס: תודה רבה לך.

אופיר אקוניס: אני מאשר את התקנה.

אופיר אקוניס: הישיבה נעולה.